DECIZIA CONSILIULUI
din 3 iunie 2008
de abrogare a Deciziei 2005/694/CE privind existența unui deficit excesiv în Italia
(2008/560/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 104 alineatul (12),
având în vedere recomandarea Comisiei,
întrucât:
(1)
Prin Decizia 2005/694/CE a Consiliului (1), în urma unei recomandări a Comisiei în conformitate cu articolul 104 alineatul (6) din tratat, s-a decis că în Italia există un deficit excesiv. Consiliul a remarcat că deficitul public general depășea, dar nu cu mult, valoarea de referință de 3 % din PIB atât în 2003 cât și în 2004, în timp ce datoria publică generală brută se situa la nivelul de 106-107 % din PIB în ambii ani, depășind cu mult valoarea de referință prevăzută în tratat de 60 % din PIB, fără a se diminua într-un ritm satisfăcător în ultimii ani.
(2)
La 28 iulie 2005, în conformitate cu articolul 104 alineatul (7) din tratat și cu articolul 3 alineatul (4) din Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (2), Consiliul, în baza unei recomandări a Comisiei, a adresat o recomandare Italiei, în vederea soluționării situației de deficit excesiv până cel târziu în 2007. Recomandarea a fost făcută publică.
(3)
În conformitate cu articolul 104 alineatul (12) din tratat, o decizie a Consiliului privind existența unui deficit excesiv urmează să fie abrogată atunci când deficitul excesiv din statul membru în cauză este, în opinia Consiliului, corectat.
(4)
În conformitate cu Protocolul privind procedura aplicabilă deficitelor excesive, anexat la tratat, Comisia furnizează datele pentru punerea în aplicare a procedurii. În cadrul aplicării acestui protocol, statele membre trebuie să transmită datele privind deficitele și datoriile publice și alte variabile conexe de două ori pe an, înainte de 1 aprilie și respectiv 1 octombrie, în conformitate cu articolul 4 din Regulamentul (CE) nr. 3605/93 al Consiliului din 22 noiembrie 1993 referitor la aplicarea Protocolului privind procedura aplicabilă deficitelor excesive anexat la Tratatul de instituire a Comunității Europene (3).
(5)
Pe baza datelor furnizate de Comisie (Eurostat) în conformitate cu articolul 8g alineatul (1) din Regulamentul (CE) nr. 3605/93, ca urmare a notificării din partea Italiei înainte de 1 aprilie 2008 și pe baza previziunilor din primăvara 2008 ale serviciilor Comisiei, se înregistrează următoarele concluzii:
-
după ce a crescut de la 3,5 % din PIB în 2004 la 4,2 % din PIB în 2005, deficitul public general s-a redus la 3,4 % din PIB în 2006 și, în cele din urmă, la 1,9 % din PIB în 2008, sub valoare de referință de 3 % din PIB. Exceptând măsurile cu caracter excepțional cu impact bugetar, deficitul ar fi de 1,7 % din PIB în 2007. Această cifră este comparabilă cu obiectivul stabilit la 2,8 % din PIB în versiunea actualizată în decembrie 2006 a programului de stabilitate;
-
ajustarea a fost indusă de o creștere a veniturilor permanente provenite din impozite în perioada 2006-2007, care a depășit cu mult așteptările. Acest rezultat s-a obținut mai ales datorită eficienței sporite, peste așteptări, a măsurilor adoptate și unei creșteri economice care a depășit, într-o oarecare măsură, estimările. După o deteriorare estimată de puncte procentuale din PIB în 2005, se estimează că balanța structurală (și anume, balanța ajustată ciclic fără a include măsurile cu caracter excepțional și alte măsuri temporare) s-a ameliorat cu 1 și 1 puncte procentuale din PIB în 2006 și respectiv 2007;
-
pentru 2008, previziunile din primăvara 2008 estimează o creștere a deficitului la 2,3 % din PIB, incluzând încasările cu caracter excepțional în valoare de 0,1 % din PIB provenite din vânzările de bunuri imobiliare. Deteriorarea preconizată a balanței bugetare se va datora atât creșterii raportului dintre cheltuielile primare curente și PIB, precum și reducerii impozitelor curente. Acest fenomen este parțial compensat de o scădere anticipată a cheltuielilor de capital, care corespunde unui volum important de cheltuieli cu caracter excepțional efectuate în 2007. Deși valoarea deficitului estimată la 2,3 % din PIB depășește cu foarte puțin obiectivul de 2,2 % din PIB stabilit în versiunea actualizată în noiembrie 2007 a programului de stabilitate, acesta din urmă a fost preconizat utilizând un rezultat estimat al deficitului din 2007 semnificativ mai ridicat față de rezultatul raportat. Pentru 2009, în previziunile din primăvară se estimează, pe baza ipotezei că politicile vor rămâne neschimbate, un deficit de 2,4 % din PIB. Aceasta implică faptul că deficitul a fost adus sub valoarea de referință de 3 % din PIB într-o manieră fiabilă și durabilă;
-
cu toate acestea, se estimează că balanța structurală se va deteriora cu mai mult de dintr-un punct procentual din PIB în 2008 și, pe baza ipotezei că politicile vor rămâne neschimbate, se va ameliora cu dintr-un punct procentual din PIB în 2009. Acest lucru trebuie analizat comparativ cu nevoia de a înregistra progrese în privința obiectivului pe termen mediu (OTM) pentru poziția bugetară care pentru Italia este o poziție echilibrată în termeni structurali;
-
după ce, timp de zece ani, rata datoriei publice s-a diminuat treptat pentru a ajunge la o valoare de sub 104 % din PIB în 2004 (de la mai mult de 121 % din PIB în 1994), aceasta a crescut cu 2 puncte procentuale din PIB în 2005 și cu încă 0,6 puncte procentuale în 2006, atingând valoarea de 106,5 % din PIB. Rata datoriei a scăzut din nou la 104 % din PIB în 2007. Evoluția ratei datoriei a fost semnificativ afectată de o operațiune financiară temporară din 2006 care a dus la creșterea datoriei, și anume, acumularea de lichidități, și de reversul acesteia în 2007. În lipsa acestei operațiuni, rata datoriei ar fi rămas relativ stabilă în 2006, reflectând ameliorarea excedentului primar în conformitate cu recomandarea Consiliului. În conformitate cu previziunile din primăvara 2008 ale serviciilor Comisiei, în ipoteza că politicile vor rămâne neschimbate, se estimează că rata datoriei va scădea la aproximativ 102 % până în 2009. Deși rata datoriei în Italia rămâne ridicată și depășește cu mult valoarea de referință, se poate considera că rata datoriei a scăzut în conformitate cu corectarea deficitului excesiv din 2007.
(6)
Din punctul de vedere al Consiliului, deficitul excesiv în Italia a fost corectat și, în consecință, Decizia 2005/694/CE ar trebui să fie abrogată,
ADOPTĂ PREZENTA DECIZIE:
Articolul 1
Dintr-o evaluare globală rezultă că situația deficitului excesiv din Italia a fost corectată.
Articolul 2
Decizia 2005/694/CE se abrogă.
Articolul 3
Prezenta decizie se adresează Republicii Italiene.
Adoptată la Luxemburg, 3 iunie 2008.